Proiect

PARLAMENTUL REPUBLICII MOLDOVA

LEGE

pentru modificarea şi completarea art.186 
al Codului de procedură penală


Parlamentul adoptă prezenta lege organică.


Articol unic. – Articolul 186 din Codul de procedură penală al Republicii Moldova nr.122-XV din 14 martie 2003 (Monitorul Oficial al Republicii Moldova,  2003, nr.104-110, art.447), cu modificările  şi completările ulterioare, se completează cu alineatele (9), (10) şi (11), cu următorul cuprins:


„(9) După trimiterea cauzei în instanţa de judecată, termenul ţinerii inculpatului în stare de arest, ca măsură preventivă, din ziua primirii dosarului în  instanţa de judecată şi pînă la pronunţarea sentinţei în prima instanţă, nu poate depăşi 6 luni, dacă persoana este învinuită de săvîrşirea unei infracţiuni pentru care  legea prevede pedeapsă maximă de pînă la 15 ani închisoare şi 12 luni, dacă  persoana este învinuită de săvîrşirea  unei infracţiuni pentru care legea prevede  pedeapsa maximă de pînă la 25 de ani închisoare sau detenţiune pe viaţă.


(10) După expirarea termenelor stabilite la alineatul (9) inculpatul poate fi judecat în stare de arest doar în cazuri excepţionale, cu prelungirea termenului de fiecare dată cu 3 luni pînă la pronunţarea sentinţei, în temeiul unui mandat eliberat de instanţa de judecată ierarhic superioară în baza propunerii motivate a Procurorului  General sau a adjuncţilor acestuia.


(11) Regulile stabilite la alineatele (9) şi (10) se aplică, în mod corespunzător, şi la judecarea cauzei în apel”.


Alineatele (9) şi (10) devin, respectiv, alineatele (12) şi (13).

